B36 legði út sum eitt óløgi og longu eftir sløkum 20 minuttum vóru vit á odda 4-0 við tveimum málum frá arbeiðsplógvuni Heina í Skorini og ísakalda skarprættaranum Sjúrði K. Thomassen. Vit høvdu eina sterka manning henda dagin, sum taldi nógvar spælarar, sum hava roynt seg í bestu deildini í Føroyum. Ein teirra, einasti P. h. D studenturin á miðvøllinum, fekk reytt kort longu eftir 25 minuttir, so vit vóru undirmannaðir í heili 65 minuttir. Styrkismunurin vóru kortini so eyðsýndur á liðunum, at vit hildu fram við at hava stóra yvirvág og skaptu málmøguleikar í hópatali. Tað sigur ikki lítið, at vit vóru undirmannaðir í samfullar 65 minuttir og kortini vunnu 4-1 í hesum tíðarskeiði. Fótbóltsspælið var til tíðir heilt gott og sigurin kundi verið væl størri, tí vit raktu træverkið fleiri ferðir. 3. lið hjá B36 er í løtuni átta stig fremst í 3. deild. Næsta fetið móti uppflytingin er næsta leygardag, tá vit møta Víkingi b í Sarpugerði í Gøtu.